text: РЕШЕНИЕ 2013/87/ОВППС НА СЪВЕТА
  от 18 февруари 2013 година
  за стартиране на военна мисия на Европейския съюз в подкрепа на обучението на въоръжените сили на Мали (EUTM Мали)
  СЪВЕТЪТ НА ЕВРОПЕЙСКИЯ СЪЮЗ,
  като взе предвид Договора за Европейския съюз, и по-специално член 42, параграф 4 и член 43, параграф 2 от него,
  като взе предвид Решение 2013/34/ОВППС на Съвета от 17 януари 2013 година за военна мисия на Европейския съюз в подкрепа на обучението на въоръжените сили на Мали (EUTM Мали) (1), и по-специално член 4 от него,
  като взе предвид предложението на върховния представител на Съюза по въпросите на външните работи и политиката на сигурност,
  като има предвид, че:
  (1)
  С писмо от 24 декември 2012 г. президентът на Република Мали отправи покана до върховния представител на Съюза по въпросите на външните работи и политиката на сигурност, в която приветства разполагането в Мали на военна мисия на Европейския съюз за обучение.
  (2)
  На 17 януари 2013 г. Съветът прие Решение 2013/34/ОВППС.
  (3)
  В съответствие с член 5 от Протокола относно позицията на Дания, приложен към Договора за Европейския съюз и към Договора за функционирането на Европейския съюз, Дания не участва в изготвянето и осъществяването на решения и действия на Съюза, свързани с въпросите на отбраната. Дания не участва в изпълнението на настоящото решение и поради това не участва във финансирането на мисията,
  ПРИЕ НАСТОЯЩОТО РЕШЕНИЕ:
  Член 1
  Планът на мисията и правилата за използване на сила, свързани с военната мисия на ЕС в подкрепа на обучението на въоръжените сили на Мали („EUTM Мали“), се одобряват.
  Член 2
  EUTM Мали започва на 18 февруари 2013 г.
  Член 3
  Командващият мисията EUTM Мали се упълномощава с незабавно действие да започне изпълнението на EUTM Мали.
  Член 4
  Настоящото решение влиза в сила в деня на приемането му.
  Съставено в Брюксел на 18 февруари 2013 година.